Lietuvos saugios laivybos administracijos DirektoriAus

Į S A K Y M A S

DĖL NACIONALINĖS LAIVŲ EISMO STEBĖSENOS INFORMACINĖS SISTEMOS NUOSTATŲ PATVIRTINIMO IR DUOMENŲ VALDYMO ĮGALIOTINIO SKYRIMO

2013 m. sausio 11 d. Nr. V-7

Klaipėda

Vadovaudamasis Lietuvos Respublikos valstybės informacinių išteklių valdymo įstatymo (Žin., 2011, Nr. 163-7739) 8 straipsnio 3 dalimi ir 30 straipsniu bei Valstybės informacinių sistemų steigimo ir įteisinimo taisyklių, patvirtintų Lietuvos Respublikos Vyriausybės 2004 m. balandžio 19 d. nutarimu Nr. 451 „Dėl Valstybės informacinių sistemų steigimo ir įteisinimo taisyklių patvirtinimo“ (Žin., 2004, Nr. 58-2061), 8 punktu:

1. Tvirtinu Nacionalinės laivų eismo stebėsenos informacinės sistemos nuostatus (pridedama).

2. Skiriu Nacionalinės laivų eismo stebėsenos informacinės sistemos duomenų valdymo įgaliotiniu Laivų eismo stebėsenos skyriaus vedėją Alfridą Ulozą.

Direktorius	Evaldas Zacharevičius

SUDERINTA	SUDERINTA
Lietuvos Respublikos	Informacinės visuomenės plėtros komiteto
vidaus reikalų ministerijos	prie Susisiekimo ministerijos
2012 m. gruodžio 20 d.	2012 m. lapkričio 21 d.
raštu Nr. 1D-8703 (52)	raštu Nr. S-1639

SUDERINTA	SUDERINTA
Lietuvos kariuomenės	VĮ Klaipėdos valstybinio jūrų uosto direkcijos
karinių jūrų pajėgų	2012 m. lapkričio 28 d.
2012 m. lapkričio 16 d. raštu Nr. IS-608	raštu Nr. UD-1.3.1.-5329

PATVIRTINTA

Lietuvos saugios laivybos administracijos direktoriaus 2013 m. sausio 11 d. įsakymu Nr. V-7

NACIONALINĖS LAIVŲ EISMO STEBĖSENOS INFORMACINĖS SISTEMOS NUOSTATAI

I. BENDROSIOS NUOSTATOS

1. Nacionalinės laivų eismo stebėsenos informacinės sistemos nuostatai (toliau – Nuostatai) reglamentuoja Nacionalinės laivų eismo stebėsenos informacinės sistemos (toliau – NLESIS) paskirtį, steigimo pagrindą, tikslus, jos valdytojo ir tvarkytojo funkcijas, organizacinę, informacinę ir funkcinę struktūras, kaupiamų duomenų šaltinius, saugą, modernizavimą ir likvidavimą.

2. NLESIS – tai Lietuvos saugios laivybos administracijos (toliau – Administracija) Laivų eismo stebėsenos ir Laivybos kontrolės skyriaus specialistų teisės aktų nustatytoms funkcijoms atlikti reikalingos informacijos apie Lietuvos Respublikos jurisdikcijai priklausančiuose vandenyse esančius jūrų laivus paieškos, automatinės laivų identifikavimo sistemos (AIS) bazinių stočių teikiamų duomenų apdorojimo ir persiuntimo informacinė sistema.

3. NLESIS paskirtis – įgyvendinti 2009 m. balandžio 23 d. Europos Parlamento ir Tarybos direktyvą 2009/17/EB, iš dalies keičiančią direktyvą 2002/59/EB (toliau – Direktyva), ir vykdyti Saugios laivybos tinklo (angl. SafeSeaNet) ir kitų informacinių sistemų (Lietuvos Respublikos jūros rajono apsaugos sistemos, AIS, THETIS, CSN, EU LRIT) įsipareigojimus elektroniniu būdu keistis informacija ir kaupti duomenis apie laivus, krovinius, užtikrinant saugumą Lietuvos jurisdikcijai priklausančiuose vandenyse, informacijos apie incidentus ir avarijas jūroje perdavimą Europos Sąjungos SSN sistemai, atsakingoms tarnyboms, siekiant operatyviai bei efektyviai valdyti ekstremalias situacijas.

4. Šiuose Nuostatuose vartojamos sąvokos ir trumpiniai:

4.1. Šiuose Nuostatuose vartojamos sąvokos:

NLESIS naudotojai – Administracijos Laivybos kontrolės skyriaus ir Laivų eismo stebėsenos skyriaus specialistai, kurie, atlikdami savo funkcijas, teisėtai naudojasi NLESIS.

NLESIS vartotojai – ne Administracijos darbuotojai, institucijos, kiti juridiniai ir (ar) fiziniai asmenys, naudojantys duomenis saugios laivybos, uostų ir laivybos apsaugos, jūrų aplinkos apsaugos ir laivybos bei jūrų transporto efektyvumo, teisės aktų numatytas funkcijas, susijusias su jūros rajono apsaugos sistemos funkcionavimu, tikslais.

Duomenų valdymo įgaliotinis – Administracijos direktoriaus paskirtas valstybės tarnautojas arba darbuotojas, dirbantis pagal darbo sutartį, įgyvendinantis teisės aktuose numatytas funkcijas.

Lietuvos Respublikos jūros rajono apsaugos sistema – visuma valstybės institucijų ir įstaigų techninių ir organizacinių priemonių, leidžiančių užtikrinti jūros rajono ir Kuršių marių stebėjimą, objektų jūros rajone ir Kuršių mariose aptikimą, atpažinimą ir valstybės institucijų ir įstaigų gebėjimą įvertinti pavojus, objektų keliamą riziką, nustatyti incidentus ir užtikrinti reagavimą į juos.

Kitos Nuostatuose vartojamos sąvokos atitinka sąvokas, vartojamas Lietuvos Respublikos valstybės informacinių išteklių valdymo įstatyme (Žin., 2011, Nr. 163-7739), Valstybės informacinių sistemų steigimo ir įteisinimo taisyklėse, patvirtintose Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061), ir kituose teisės aktuose.

4.2. Šiuose Nuostatuose vartojami trumpiniai:

EMSA – Europos saugios laivybos agentūra.

AIS – Automatinė laivų identifikavimo sistema.

HELCOM – Helsinkio komisija.

SSN – Saugios laivybos tinklas (angl. SafeSeaNet).

IMO – Tarptautinė jūrų organizacija.

JT – Jungtinės tautos.

IMDG – Tarptautinis pavojingų krovinių vežimo kodeksas.

IBC – Tarptautinis laivų, skirtų vežti supiltas pavojingas chemines medžiagas, statybos ir įrangos kodeksas.

IGC – Tarptautinis laivų, skirtų vežti suskystintas dujas, statybos ir įrangos kodeksas.

INF – Tarptautinis panaudoto branduolinio kuro, plutonio ir didelio radioaktyvumo atliekų flakonuose saugaus vežimo laivais kodeksas.

UTC – Pasaulinis koordinuotas laikas.

MMSI – identifikavimo numeris.

EIS – Europos indeksinis serveris.

FAL – IMO patvirtintos standartizuotos formos.

THETIS – EMSA informacinė sistema, skirta naudotis šalių narių inspektoriams.

CSN – EMSA informacinė sistema, skirta padėti užterštumo naftos produktais avarijų tyrimams.

EU LRIT – Europos Sąjungos ilgojo nuotolio identifikavimo sistema.

II. NLESIS STEIGIMO PAGRINDAS, TIKSLAS, FUNKCIJOS, LAUKIAMAS REZULTATAS

5. NLESIS steigimo pagrindas:

5.1. Lietuvos Respublikos saugios laivybos įstatymas (Žin., 2000, Nr. 75-2264; 2005, Nr. 31-974).

5.2. 2002 m. birželio 27 d. Europos Parlamento ir Tarybos direktyva 2002/59/EB.

5.3. 2009 m. balandžio 23 d. Europos Parlamento ir Tarybos direktyva 2009/17/EB.

5.4. Lietuvos Respublikos susisiekimo ministro 2004 m. vasario 3 d. įsakymas Nr. 3-55 „Dėl laivų eismo stebėsenos ir informacijos sistemos įdiegimo taisyklių patvirtinimo“ (Žin., 2004, Nr. 28-921; 2010, Nr. 135-6900).

5.5. Lietuvos Respublikos susisiekimo ministro 2006 m. vasario 24 d. įsakymas Nr. 3-74 „Dėl VĮ Klaipėdos valstybinio jūrų uosto direkcijos ir AB „Orlen Lietuva“ Būtingės terminalo pasirengimo teikti duomenis Europos Sąjungos laivybos duomenų tinklui SAFESEANET plano patvirtinimo“ (Žin., 2006, Nr. 26-875; 2010, Nr. 97-5067).

5.6. Lietuvos Respublikos susisiekimo ministro 2010 m. lapkričio 5 d. įsakymas Nr. 3-654 „Dėl Nacionalinės laivų eismo stebėsenos informacinės sistemos sukūrimo, įdiegimo ir priežiūros tvarkos aprašo patvirtinimo“ (Žin., 2010, Nr. 135-6895; 2012, Nr. 143-7400).

5.7. Lietuvos Respublikos Vyriausybės 2011 m. birželio 1 d. nutarimas Nr. 642 (Žin., 2011, Nr. 71-3388).

6. NLESIS tvarkoma vadovaujantis:

6.1. Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2000, Nr. 64-1924; 2003, Nr. 15-597; 2008, Nr. 22-804);

6.2. Valstybės informacinių sistemų steigimo ir įteisinimo taisyklėmis, patvirtintomis Lietuvos Respublikos Vyriausybės 2004 m. balandžio 19 d. nutarimu Nr. 451;

6.3. Valstybės informacinių sistemų kūrimo metodiniais dokumentais, patvirtintais Informacinės visuomenės plėtros komiteto prie Lietuvos Respublikos Vyriausybės direktoriaus 2004 m. spalio 15 d. įsakymu Nr. T-131 (Žin., 2004, Nr. 155-5679);

6.4. Rekomendacijomis dėl Automatinio identifikavimo sistemos (AIS) eksploatavimo laivuose, priimtomis IMO rezoliucija A.917(22), pakeista rezoliucija A.956(23);

6.5. kitais teisės aktais ir šiais Nuostatais.

7. NLESIS tikslas – vykdyti Direktyvoje nustatytus reikalavimus, SSN ir kitų informacinių sistemų (Lietuvos Respublikos jūros rajono apsaugos sistemos, AIS, THETIS, CSN, EU LRIT) įsipareigojimus elektroniniu būdu keistis informacija apie jūrų laivus, krovinius, siekiant pagerinti jūrų laivų judėjimo saugumą bei efektyvumą, o atitinkamoms atsakingoms tarnyboms operatyviai reaguoti į jūrų laivų incidentus, avarijas ar potencialiai pavojingą padėtį jūroje, įskaitant žmonių paieškos ir gelbėjimo operacijas, kad būtų gerinama taršos prevencija ar mažinamas taršos poveikis aplinkai.

8. Duomenų tvarkymo NLESIS tikslas – apdoroti informaciją, vadovaujantis nustatytais teisės aktais.

9. Pagrindinės NLESIS funkcijos:

9.1. AIS duomenų kaupimas, teikimas ir sisteminimas:

9.1.1. kaupti AIS duomenis duomenų bazėje;

9.1.2. teikti AIS duomenis HELCOM AIS serveriui ir kitiems duomenų gavėjams;

9.1.3. priimti kitų EMSA šalių narių AIS duomenis iš HELCOM AIS serverio ir kitų AIS stočių;

9.1.4. gautus AIS duomenis atvaizduoti jūrlapyje;

9.1.5. esant būtinybei, atvaizduoti laivo istorinius duomenis.

9.2. Duomenų kaupimas ir perdavimas kompetentingoms institucijoms apie laivus, įplaukiančius į Lietuvos Respublikos jūrų uostus, jų krovinius.

9.3. Duomenų perdavimas apie laivus, įplaukiančius į Lietuvos Respublikos jūrų uostus, Europos Sąjungos SSN sistemai.

9.4. Ataskaitų rengimas.

9.5. Informacijos teikimas atsakingoms Lietuvos ir Europos Sąjungos institucijoms teisės aktų nustatyta tvarka ir sąlygomis.

9.6. Informacijos apie laivus, nurodytus Direktyvos 16 straipsnyje, perdavimo Europos Sąjungos SSN sistemai, atsakingoms tarnyboms, esančioms pagal planuojamą laivo maršrutą, laivo vėliavos valstybei ir kitoms valstybinėms institucijoms, užtikrinimas.

9.7. Informacijos apie incidentus ir avarijas jūroje, nurodytus Direktyvos 17 straipsnyje, perdavimo Europos Sąjungos SSN sistemai, atsakingoms tarnyboms, esančioms pagal planuojamą laivo maršrutą, laivo vėliavos valstybei ir kitoms valstybinėms institucijoms užtikrinimas.

10. Laukiamas NLESIS rezultatas – nenutrūkstamas informacijos apie jūrų laivus, įplaukiančius į Lietuvos Respublikos jūrų uostus, keitimasis su SSN ir kitomis informacinėmis sistemomis, jūrų laivų judėjimo saugumo didinimas, incidentų likvidavimas.

III. NLESIS ORGANIZACINĖ STRUKTŪRA

11. NLESIS organizacinę struktūrą sudaro NLESIS valdytojas, tvarkytojas, duomenų teikėjai ir gavėjai.

12. NLESIS valdytojas – Administracija, kuri:

12.1. rengia ir priima teisės aktus, susijusius su NLESIS duomenų tvarkymu bei sauga;

12.2. koordinuoja ir kontroliuoja, kad NLESIS būtų tvarkoma vadovaujantis Lietuvos Respublikos įstatymais, šiais Nuostatais ir kitais teisės aktais;

12.3. nagrinėja ir tvirtina NLESIS plėtros dokumentus, NLESIS techninių ir programinių priemonių įsigijimo, įdiegimo ir modernizavimo klausimus;

12.4. atlieka kitas Lietuvos Respublikos valstybės informacinių išteklių valdymo įstatyme ir kituose teisės aktuose nustatytas funkcijas;

12.5. skiria duomenų valdymo įgaliotinį.

13. NLESIS tvarkytojas – Administracija, kuri:

13.1. organizuoja, vykdo bei užtikrina NLESIS eksploatavimui, priežiūrai ir plėtrai skirtų techninių ir programinių priemonių įsigijimo, jų įdiegimo ir modernizavimo, techninės ir programinės įrangos priežiūros ir tobulinimo bei palaikymo darbus;

13.2. organizuoja, vykdo bei užtikrina NLESIS tvarkymą, saugą ir plėtrą;

13.3. rengia ir įgyvendina techninių ir programinių priemonių kūrimo ir plėtros planus, investicinius projektus ir saugą reglamentuojančių teisės aktų projektus;

13.4. organizuoja NLESIS naudotojų mokymus;

13.5. vykdo NLESIS naudotojų teisių administravimą;

13.6. užtikrina NLESIS techninės ir programinės įrangos įdiegimą, funkcionavimą ir atnaujinimą;

13.7. analizuoja technines, technologines, metodologines ir organizacines NLESIS tvarkymo problemas, aiškinasi NLESIS veikimo sutrikimo priežastis ir imasi priemonių joms pašalinti;

13.8. apdoroja ir į NLESIS įveda reikalingus duomenis;

13.9. atlieka kitas Nuostatuose ir kituose teisės aktuose, susijusiuose su NLESIS tvarkymu, nustatytas funkcijas;

13.10. atlieka kitas Lietuvos Respublikos valstybės informacinių išteklių valdymo įstatyme ir kituose teisės aktuose nustatytas funkcijas.

14. Duomenų teikėjai ir gavėjai:

14.1. Duomenų teikėjai:

14.1.1. HELCOM AIS.

14.1.2. Lietuvos Respublikos susisiekimo ministerijos Lietuvos Respublikos jūrų laivų registras.

14.1.3. Lietuvos kariuomenės Karinių jūrų pajėgų Lietuvos Respublikos Jūros rajono apsaugos sistema.

14.1.4. EMSA SSN;

14.1.5. Lietuvos Respublikos institucijos, vykdančios teisės aktų nustatytas funkcijas, susijusias su jūros rajono apsaugos sistemos funkcionavimu;

14.1.6. Administracijos AIS bazinių stočių duomenų bazė.

14.2. Duomenų gavėjai – institucijos, kiti juridiniai ir (ar) fiziniai asmenys:

14.2.1. HELCOM AIS.

14.2.2. Lietuvos kariuomenės Karinių jūrų pajėgų Lietuvos Respublikos Jūros rajono apsaugos sistema;

14.2.3. EMSA SSN.

14.2.4. NLESIS naudotojai.

14.2.5 NLESIS vartotojai.

15. Duomenų teikimo sutartis sudaro NLESIS valdytojas.

16. NLESIS duomenys yra teikiami neatlygintinai.

17. NLESIS valdytojas ir tvarkytojas įgyvendina duomenų subjekto teises įstatymų nustatyta tvarka.

IV. NLESIS INFORMACINĖ STRUKTŪRA

18. NLESIS informacinę struktūrą sudaro trys NLESIS posistemių duomenų bazės ir jose kaupiami duomenys:

18.1. Administravimo duomenų bazė:

18.1.1. NLESIS naudotojų ir vartotojų grupės (visi sistemos naudotojai ir vartotojai bus skirstomi į grupes, kurioms bus suteiktos skirtingos naudojimosi sistema teisės (pvz., informacinės sistemos administravimas, duomenų peržiūra, tam tikrų duomenų tvarkymas ir kitos prieigos prie informacinės sistemos ar atskirų jos dalių), atsižvelgiant į jų vaidmenį informacinėje sistemoje);

18.1.2. naudotojai ir vartotojai (naudotojo ar vartotojo vardas, pavardė, darbovietės pavadinimas, pareigos, naudotojų ar vartotojų grupė).

18.2. AIS duomenų bazė:

18.2.1. standartizuotos AIS žinutės (statinė informacija):

18.2.1.1. laivo MMSI;

18.2.1.2. laivo šaukinys ir pavadinimas;

18.2.1.3. laivo IMO numeris;

18.2.1.4. laivo ilgis ir plotis;

18.2.1.5. laivo tipas;

18.2.1.6. antenos fiksuota pozicija;

18.2.2. standartizuotos AIS žinutės (dinaminė informacija):

18.2.2.1. laivo pozicija;

18.2.2.2. laivo pozicijos laiko žymė pagal UTC;

18.2.2.3. laivo kursas grunto atžvilgiu;

18.2.2.4. laivo greitis grunto atžvilgiu;

18.2.2.5. laivo judėjimo kryptis;

18.2.2.6. navigacinis statusas;

18.2.2.7. posūkių dažnis;

18.2.3. standartizuotos AIS žinutės (su kelione susijusi informacija):

18.2.3.1. laivo grimzlė;

18.2.3.2. pavojingo krovinio tipas;

18.2.3.3. paskirties uostas ir numatomas atvykimo laikas;

18.2.3.4. kelionės planas;

18.2.4. laisvo formato trumpos tekstinės žinutės.

18.3. Įplaukiančių į Lietuvos Respublikos jūrų uostus jūrų laivų duomenų bazė:

18.3.1. laivo identifikacija (pavadinimas, šaukinys, IMO numeris arba identifikavimo numeris);

18.3.2. paskirties uostas;

18.3.3. paskutinis uostas;

18.3.4. kitas uostas;

18.3.5. numatomas atvykimo į paskirties uostą laikas;

18.3.6. tikslus atvykimo į paskirties uostą laikas;

18.3.7. numatomas išvykimo iš paskirties uosto laikas;

18.3.8. tikslus išvykimo iš paskirties uosto laikas;

18.3.9. bendras asmenų skaičius laive;

18.3.10. informacija, jei vežami pavojingi ar aplinką teršiantys kroviniai:

18.3.10.1. tikslūs pavojingų ar aplinką teršiančių krovinių pavadinimai;

18.3.10.2. JT numeriai (jei priskirti);

18.3.10.3. pavojaus klasė pagal IMDG, IBC ir IGC kodeksus;

18.3.10.4. laivo klasė pagal INF kodeksą;

18.3.10.5. krovinių kiekis ir jų vieta laive;

18.3.10.6. jeigu kroviniai vežami krovinių vežimo priemonėmis (ne rezervuaruose), tokių priemonių identifikavimo numeriai;

18.3.10.7. patvirtinimas, kad laive yra pavojingų arba aplinką teršiančių krovinių sąrašas, krovinio deklaracija ar reikiamas krovos planas, kuriame nurodyta informacija apie vežamus pavojingus arba aplinką teršiančius krovinius ir jų vietą laive;

18.3.10.8. adresas, kuriuo galima gauti išsamią informaciją apie krovinius.

19. Pagrindinė informacija apie laivus bus periodiškai gaunama iš Lietuvos Respublikos jūrų laivų registro, kitų tarptautinių jūrų laivų duomenų bazių ir negalės būti keičiama. Gauti įrašai bus automatiškai reguliariai atnaujinami:

19.1. laivo registracijos numeris;

19.2. laivo įregistravimo data;

19.3. laivo išregistravimo data;

19.4. laivo unikalus identifikavimo kodas;

19.5. IMO numeris;

19.6. laivo pavadinimas;

19.7. laivo duomenys:

19.7.1. bendroji / grynoji talpa;

19.7.2. dedveitas, t;

19.7.3. laivo ilgis / plotis / borto aukštis, m;

19.7.4. laivo greitis, mazgais;

19.8. laivo pastatymo metai;

19.9. laivo paskirtis;

19.10. laivo kilmės šalis;

19.11. laivo variklio duomenys:

19.11.1. variklio tipas;

19.11.2. variklių skaičius;

19.11.3. variklių galingumas, kW;

19.11.4. variklio markė, pastatymo metai, pastatymo vieta;

19.12. klasifikacinė bendrovė;

19.13. savininko arba valdytojo – fizinio asmens – duomenys:

19.13.1. vardas;

19.13.2. pavardė;

19.13.3. deklaruota nuolatinė gyvenamoji vieta (adresas);

19.14. savininko arba valdytojo – juridinio asmens – duomenys:

19.14.1. kodas;

19.14.2. teisinė forma;

19.14.3. pavadinimas;

19.14.4. buveinės adresas;

19.15. laivo savininko arba valdytojo IMO numeris.

V. NLESIS FUNKCINĖ STRUKTŪRA

20. NLESIS funkcinę struktūrą sudaro NLESIS posistemės ir šių posistemių atliekamos funkcijos, informacijos apdorojimo procesai.

21. NLESIS skirstoma į šiuos modulius:

21.1. Administravimo modulis, kurio funkcijos:

21.1.1. naudotojų ar vartotojų valdymas;

21.1.2. operatyvinių nuorodų kūrimas.

21.2. Stebėsenos modulis, kurio funkcijos:

21.2.1. AIS pranešimų atvaizdavimas jūrlapyje realiu laiku;

21.2.2. informacijos apie objektą gavimas;

21.2.3. duomenų peržiūra;

21.2.4. informacijos perdavimas;

21.2.5. FAL formų pildymas;

21.2.6. duomenų kaupimas;

21.2.7. istorinių duomenų atvaizdavimas.

21.3. Ataskaitų modulis, kurio funkcijos:

21.3.1. su laivu susijusios informacijos paieška;

21.3.2. informacijos apie laivo maršrutą pateikimas;

21.3.3. su uostu susijusios informacijos paieška;

21.3.4. istorinių duomenų atvaizdavimas.

21.4. Einamųjų pranešimų modulis, kurio funkcija – informacijos apie vėluojančią ar nepateiktą informaciją apie laivus pateikimas realiu laiku.

21.5. Portplus modulis, kurio funkcija – atvaizduoti Portplus tipo žinutes.

21.6. Incidentų pranešimų modulis, kurio funkcijos:

21.6.1. keitimasis duomenimis su EMSA apie incidentus XML formatu;

21.6.2. duomenų priėmimas iš Lietuvos jūrų uostų informacinių sistemų apie incidentus XML formatu;

21.6.3. duomenų įvedimas naudojantis grafine sąsaja.

21.7. Sistemos informacijos keitimosi ir gavimo modulis, kurio funkcijos:

21.7.1. keitimasis informacija su Lietuvos jūrų uostais;

21.7.2. keitimasis informacija su Būtingės naftos terminalu;

21.7.3. keitimasis informacija su EMSA SSN sistema;

21.7.4. keitimasis informacija su Lietuvos Respublikos jūros rajono apsaugos sistema;

21.7.5. keitimasis informacija su HELCOM AIS serveriu;

21.7.6. keitimasis informacija su kitomis Lietuvos Respublikos institucijomis, vykdančiomis teisės aktų nustatytas funkcijas, susijusias su jūros rajono apsaugos sistemos funkcionavimu.

21.8. Statistinis modulis, kurio funkcija – statistinių duomenų apdorojimas, grafikų rengimas pagal pasirinktą kriterijų.

21.9. Sistemos stebėsenos modulis, kurio funkcija – visų sistemų, prijungtų prie NLESIS, veikimo statuso atvaizdavimas (Administracijos AIS, HELCOM AIS, paskutinio gauto pranešimo iš uostų sistemų data, paskutinio į EIS išsiųsto pranešimo data).

VI. NLESIS KAUPIAMŲ DUOMENŲ ŠALTINIAI

22. NLESIS duomenų šaltiniai yra:

22.1. Juridiniai asmenys, privalantys teikti informaciją pagal Lietuvos Respublikos susisiekimo ministro 2004 m. vasario 3 d. įsakymą Nr. 3-55 „Dėl laivų eismo stebėsenos ir informacijos sistemos įdiegimo taisyklių patvirtinimo“.

22.2. VĮ Klaipėdos valstybinio jūrų uosto direkcijos teikiami duomenys apie atplaukiančius laivus.

22.3. AB „Orlen Lietuva“ teikiami duomenys apie atplaukiančius laivus.

VII. NLESIS DUOMENŲ SAUGA

23. NLESIS duomenų sauga užtikrinama organizacinėmis, techninėmis, technologinėmis, metodinėmis ir kitomis priemonėmis, vadovaujantis Bendraisiais elektroninės informacijos saugos valstybės institucijų ir įstaigų informacinėse sistemose reikalavimais, patvirtintais Lietuvos Respublikos Vyriausybės 1997 m. rugsėjo 4 d. nutarimu Nr. 952 (Žin., 1997, Nr. 83-2075; 2003, Nr. 2-45; 2007, Nr. 49-1891), taip pat Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių duomenų tvarkymo teisėtumą, NLESIS valdytojo ir tvarkytojo veiklą ir duomenų saugos valdymą, nuostatomis.

24. NLESIS duomenų sauga organizuojama vadovaujantis NLESIS valdytojo patvirtintais NLESIS duomenų saugos nuostatais ir saugos politiką įgyvendinančiais dokumentais.

25. NLESIS tvarkomi duomenys duomenų bazėse saugomi 1 metus. Vėliau jie perkeliami į archyvą, kur saugomi 10 metų. Praėjus šiam laikotarpiui, duomenys sunaikinami.

26. Už NLESIS duomenų saugą atsako NLESIS valdytojas ir tvarkytojas.

VIII. NLESIS FINANSAVIMAS

27. NLESIS tvarkoma naudojant Lietuvos Respublikos valstybės biudžeto, Europos Sąjungos ir kitų teisės aktuose nustatytų finansavimo šaltinių lėšas.

IX. BAIGIAMOSIOS NUOSTATOS

28. NLESIS modernizuojama ir likviduojama Lietuvos Respublikos įstatymų ir kitų teisės aktų nustatyta tvarka.

29. Likvidavus NLESIS, jos duomenys perduodami kitai informacinei sistemai, sunaikinami arba perduodami valstybės archyvams Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka.

_________________